Diskors ta' Bildad: Alla ġust Qabeż jitkellem Bildad is-Suħi u qal: "Kemm se ddum titkellem hekk, tvenven bħal riħ qawwi kliem fommok? Jista' Alla jgħawweġ is-sewwa? Jista' Xaddaj imur kontra l-ġustizzja? Bilfors li dinbu kontrih uliedek, biex hu raddilhom il-ħlas ta' ħtijiethom. Issa jekk inti tfittex lil Alla u tittallab il-ħniena ta' Xaddaj, jekk safi int u sewwa għemilek minn issa jdur favur tiegħek u jroddlok id-dar li tistħoqq lilek. Ħaġa żgħira jkun il-ġid ta' qabel ħdejn il-kobor li għad ikollok. Staqsi biex tara lin-nisel ta' qabilna, u seddqu billi tistħarreġ għajdut ix-xjuħ. Għax aħna ġejna lbieraħ u xejn ma nafu, bħal dell li jgħaddi ħajjitna fuq l-art. Mhux huma li jgħallmuk u jgħidulek dan il-kliem ħiereġ minn qalbhom? 'Ma jikbirx il-papir barra mill-għadira, lanqas jagħmel is-simar mingħajr l-ilma, ikun għadu jtalla', mhux tal-qtugħ, u jinxef qabel il-ħxejjex kollha. Hekk jiġrilu kull min jinsa 'l Alla, it-tama ta' min iwarrbu tinqered. Għax irqiqa sifja t-tama tiegħu, għanqbuta l-fiduċja tiegħu. Iserraħ fuq daru iżda ma tiflaħx, jaqbad magħha iżda ma żżommx. Iħaddar ġmielu għal għajn ix-xemx, jifrex iż-żraġen mal-ġnien tiegħu, ixeblek ma' munzell ġebel għeruqu, u jieħu t-tira mill-blat. Xħin, imbagħad, jinqala' minn postu jiċħdu dan u jgħid: 'Ma nafikx'. Dan hu, mela, it-tmiem ta' ħajtu, u mit-trab jinbtu oħrajn.' Le, Alla ma jwarrabx il-bniedem sewwa, lanqas ma jwieżen lil min jagħmel id-dnewwa. Hu jerġa' jimla bit-tbissima lil fommok, u 'l xufftejk b'għajjat ta' ferħ. Imbagħad jinksew bil-mistħija l-għedewwa tiegħek, u l-għarix tal-ħżiena ma jkunx iżjed."